Adjunkminister van finansies by OBK-herrie betrekMondli Gungubele. Foto: Flickr/GovernmentZA Mondli Gungubele, adjunkminister van finansies, het die besluit verwelkom om bewerings van onbehoorlikheid teen hom te ondersoek rakende korrupsie by die Openbare Beleggingskorporasie (OBK). “Ek het kennis geneem van die besluit deur my mederaadslede om ondersoek in te stel na die bewerings teen my wat in ŉ e-pos vervat is en die week deur ŉ ‘fluitjieblaser’ versprei is. Ek verwelkom die geleentheid om die saak eens en vir altyd af te skuif. Ek is oortuig ek het niks verkeerds gedoen nie,” het Gungubele, voorsitter van die OBK-direksie, gesê. Die OBK het vroeër Woensdag aangekondig dat hy ondersoek instel na twee nie-uitvoerende direkteure weens bewerings van onbehoorlikheid teen hulle. Die OBK het in ŉ verklaring gesê sy direkteure het Dinsdagaand ŉ spesiale raadsvergadering gehou nadat ŉ e-pos van ŉ beweerde oopvlekker ontvang is met bewerings van onbehoorlikheid. Die e-pos betrek twee nie-uitvoerende direkteure en Matshepo More, waarnemende uitvoerende hoof. “Ná die onttrekking van die drie lede wat geraak word, het die direksievergadering onder die voorsitterskap van dr. Xolani Mkhwanazi, ondervoorsitter, plaasgevind. Daar is besluit om onmiddellik ŉ forensiese ondersoek na hierdie bewerings te doen,” lui die verklaring. “Die direksie sal die dienste van ŉ ervare senior advokaat inspan om die raad by genoemde ondersoek te help.” Business Report het Woensdag berig die ander nie-uitvoerende direkteur, Sibusiswe Zulu, het glo transaksies van ongeveer R6 miljard goedgekeur vir Lawrence Mulaudzi by wie sy romanties betrokke was. Pres. Cyril Ramaphosa het op 1 Oktober verlede jaar aangekondig dat hy ŉ kommissie van ondersoek aangestel het om die OBK te ondersoek. Hy het die kommissie ses maande gegun om sy ondersoek af te handel. Die OBK, Afrika se grootste batebestuurder wat staatspensioen- en ander fondse van amper R2 biljoen (trillion) bestuur, loop geruime tyd deur onder aantygings van ongerymdhede teen sy direkteure met betrekking tot sommige beleggingsbesluite.